SET ปิดเช้าดิ่ง 12 จุด หลุดแนวรับ 1,500! วิตกโควิด-19 กระทบการท่องเที่ยว
SET ปิดเช้าดิ่ง 12 จุด หลุดแนวรับ 1,500! วิตกโควิด-19 กระทบการท่องเที่ยว โดยดัชนีช่วงเช้าปิดที่ระดับ 1,493.58 จุด ลดลง 11.96 จุด หรือ 0.79% มูลค่าการซื้อขาย 2.65 หมื่นล้านบาท
20 ก.พ. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,493.58 จุด ลดลง 11.96 จุด หรือ 0.79% มูลค่าการซื้อขาย 2.65 หมื่นล้านบาท
10 หุ้นกดดัชนีเช้านี้

ด้าน น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้อ่อนแรงกว่าตลาดหุ้นในภูมิภาคเอเชียที่เคลื่อนไหวทั้งในแดนบวก-ลบ โดยดัชนีหุ้นไทยหลังหลุดแนวรับสำคัญที่ 1,500 จุด ทำให้ไหลลงค่อนข้างแรงก่อนจะดีดตัวขึ้นมาได้บ้าง โดยได้รับแรงกดดันหลักจากหุ้น AOT มีผลต่อตลาดฯราว 5 จุด หลังจากกังวลภาคการท่องเที่ยวได้รับผลกระทบจากไวรัสโควิด-19 ค่อนข้างมาก
ขณะที่สถานการณ์การแพร่ระบาดของไวรัสโควิด-19 ดูดีขึ้นหลังจากที่จีนได้อนุมัติยาต้านไวรัส อาจเป็น Sentiment บวกในระยะต่อไปได้ แต่ขณะนี้ยังเป็นห่วงเศรษฐกิจโลก รวมถึงเศรษฐกิจไทยที่จะชะลอตัวจากผลกระทบไวรัสโควิด-19 ทำให้หลายสำนักวิจัยออกมาปรับลดคาดการณ์อัตราการขยายตัวทางเศรษฐกิจ (GDP) แต่หากปัญหาเริ่มคลี่คลายก็ต้องจับตาดูว่าภาคธุรกิจจะมีการปรับตัวอย่างไร และยังคาดหวังมาตรการกระตุ้นเศรษฐกิจที่ภาครัฐกำลังเตรียมประกาศออกมาช่วยหนุนเพราะงบประมาณปี 63 ก็ยังล่าช้าอยู่
สำหรับแนวโน้มการลงทุนในช่วงบ่ายนี้ น.ส.ธีรดา กล่าวว่า ตลาดฯคงจะแกว่งตัวออกด้านข้าง โดยมีแนวรับ 1,484 จุด ส่วนแนวต้าน 1,500 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
AOT       มูลค่าการซื้อขาย 8,323.07 ล้านบาท  ปิดที่   64.75 บาท ลดลง  3.00 บาท
CRC       มูลค่าการซื้อขาย 6,589.66 ล้านบาท  ปิดที่   42.00 บาท ราคาไม่เปลี่ยนแปลง
SCB       มูลค่าการซื้อขาย 2,306.88 ล้านบาท  ปิดที่   98.25 บาท ลดลง  4.25 บาท
BAM       มูลค่าการซื้อขาย 1,872.09 ล้านบาท  ปิดที่   28.00 บาท เพิ่มขึ้น 0.50 บาท
CPALL     มูลค่าการซื้อขาย 1,687.81 ล้านบาท  ปิดที่   70.50 บาท ลดลง  1.00 บาท